b'\n_START_ARTICLE_\nGu\xc3\xa0rdia Urbana de Barcelona\n_START_SECTION_\nCompet\xc3\xa8ncies\n_START_PARAGRAPH_\nT\xc3\xa9 dos poders: policia de seguretat p\xc3\xbablica i ciutadana i policia de tr\xc3\xa0nsit. No interv\xc3\xa9 en investigacions de tipus judicial, exceptuant-ne les relacionades amb els accidents de tr\xc3\xa0nsit on hi hagi lesionats o danys materials que pugin a m\xc3\xa9s de 80.000 euros. Tamb\xc3\xa9 exerceix com a policia judicial en aquelles investigacions relacionades amb els delictes comesos contra la seguretat vi\xc3\xa0ria i que s\xc3\xb3n reflectits en el t\xc3\xadtol XVII cap\xc3\xadtol IV del codi penal espanyol com s\xc3\xb3n: la conducci\xc3\xb3 amb exc\xc3\xa9s de velocitat, la conducci\xc3\xb3 sota els efectes de l\'alcohol o subst\xc3\xa0ncies estupefaents o psicotr\xc3\xb2piques (art.379 C.P.) la conducci\xc3\xb3 temer\xc3\xa0ria (art.380 C.P.) la conducci\xc3\xb3 su\xc3\xafcida (art.381 C.P.),la negativa a sotmetre\'s a les proves establertes per a la detecci\xc3\xb3 d\'alcohol o estupefaents als conductors (art.383 C.P.) la conducci\xc3\xb3 sense haver obtingut el corresponent perm\xc3\xads de conducci\xc3\xb3 o havent perdut la totalitat dels punts o b\xc3\xa9 despr\xc3\xa9s d\'haver-ne estat privat per decisi\xc3\xb3 judicial (art.384 C.P.), el que origini un greu risc per a la circulaci\xc3\xb3 (art. 385 C.P.) Aix\xc3\xad mateix en les actuacions policials iniciades pels agents durant el seu servei es realitzen les primeres dilig\xc3\xa8ncies. Tamb\xc3\xa9 col\xc2\xb7labora amb el Cos dels Mossos d\'Esquadra en operacions conjuntes per a la detenci\xc3\xb3 de grups de crim organitzat i serveis antidisturbis.\n_START_SECTION_\nAntecedents\n_START_PARAGRAPH_\nLa Gu\xc3\xa0rdia Urbana de Barcelona fou creada el 26 de novembre de 1843 com a Gu\xc3\xa0rdia Municipal sent alcalde de Barcelona Josep Bertran i Ros. Per\xc3\xb2 cap al 1906 el cos de la Gu\xc3\xa0rdia Municipal estava totalment desorganitzat i en plena decad\xc3\xa8ncia. Dels 850 components de la plantilla, era molt redu\xc3\xaft el nombre dels quals feien servei en la via p\xc3\xbablica._NEWLINE_Les disposicions legals antiquades, per\xc3\xb2 vigents, impedien als Ajuntaments jubilar les forces armades -la Gu\xc3\xa0rdia Municipal tenia car\xc3\xa0cter militar- i l\'Alcalde no volia decretar el cessament dels components que no estaven en condicions de prestar servei per raons d\'humanitat. Aquest fet impedia la renovaci\xc3\xb3 de la Gu\xc3\xa0rdia i era la causa principal de la seva desorganitzaci\xc3\xb3 i el primer motiu de la seva decad\xc3\xa8ncia._NEWLINE_Dels 850 municipals, es van desarmar a 200. Aquest fet els posava en condicions de drets passius, deixaven de dependre de l\'Alcalde i passaven a ser funcionaris municipals amb tots els drets que l\'Ajuntament els t\xc3\xa8nia reservats. Amb aquesta mesura es va aconseguir la renovaci\xc3\xb3 per personal de la gu\xc3\xa0rdia municipal._NEWLINE_Aquesta transformaci\xc3\xb3 no va agradar a l\'autoritat governativa. El desarmament dels gu\xc3\xa0rdies privava al Governador civil, d\'acord amb l\'Alcalde, d\'utilitzar un contingent armat en moments cr\xc3\xadtics de pertorbaci\xc3\xb3 de l\'ordre p\xc3\xbablic. Amb l\'enderrocament de la muralla i el creixement constant es va produir un augment significatiu en la circulaci\xc3\xb3 de vehicles. El problema del tr\xc3\xa0fic va ser detectat per l\'Alcalde Dom\xc3\xa8nec Sanllehy i Alrich i per tractar de solucionar-ho va crear el Cos de la Gu\xc3\xa0rdia Urbana el 8 de desembre de 1907._NEWLINE_En sessi\xc3\xb3 de 19 de febrer de 1907 va ser aprovat el Dictamen de la Comissi\xc3\xb3 de Governaci\xc3\xb3 que proposava la creaci\xc3\xb3 de la Gu\xc3\xa0rdia Urbana amb depend\xc3\xa8ncia directa de l\'Ajuntament en el seu nomenament i en la direcci\xc3\xb3 de la seva gesti\xc3\xb3. La Gu\xc3\xa0rdia Municipal va continuar, en aquests aspectes, depenent directament de l\'alcaldia i va tenir inicialment una dotaci\xc3\xb3 de 25 gu\xc3\xa0rdies, que arribarien poc despr\xc3\xa9s a constituir un cos format per 196 gu\xc3\xa0rdies, un cap, dos oficials i dos auxiliars. La missi\xc3\xb3 d\'aquest cos superava la simple regulaci\xc3\xb3 del tr\xc3\xa0fic i s\'ampliava amb actuacions de policia c\xc3\xadvica._NEWLINE_En el reglament de la seva creaci\xc3\xb3 deia: "Haur\xc3\xa0 de conservar acuradament l\'estat dels serveis p\xc3\xbablics a la seva zona, adonant immediatament de qualsevol defici\xc3\xa8ncia o particularitat que observ\xc3\xa9s en el paviment, fanals, arbrat, voreres, \xc3\xa9s a dir, quants serveis fan refer\xc3\xa8ncia a la via publica". En un principi anaven armats amb sabre i pistola, per\xc3\xb2 foren desarmats arran dels fets de la Setmana Tr\xc3\xa0gica (1909). El 1910 la secci\xc3\xb3 muntada de la Gu\xc3\xa0rdia Urbana va celebrar la primera representaci\xc3\xb3 del Carrussel amb motiu de la visita a Barcelona del rei Alfons XIII._NEWLINE_L\'exist\xc3\xa8ncia dels dos cossos es va demostrar poc efectiva, \xc3\xa9s per aix\xc3\xb2 que, sota el mandat de l\'alcalde Antoni Mart\xc3\xadnez i Domingo i per acord de l\'Ajuntament, van ser unificades les Gu\xc3\xa0rdies Municipal i Urbana l\'1 d\'abril de 1921. El 16 de desembre de 1928, el governador Civil de Barcelona Joaquim Milans del Bosch i Carri\xc3\xb3 sign\xc3\xa0 un projecte de reglament pel qual es creava la Secci\xc3\xb3 de Vigilants i Gu\xc3\xa0rdies de l\'Exposici\xc3\xb3 de Barcelona i del Parc de Montju\xc3\xafc._NEWLINE_El 1938, les Regiduries de Serveis p\xc3\xbablics i de Vigil\xc3\xa0ncia municipal de l\'Ajuntament de Barcelona van publicar el primer Reglament Gr\xc3\xa0fic de Circulaci\xc3\xb3, amb les disposicions vigents resumides, i que reflectien la pol\xc3\xadtica de seguretat cap al ciutad\xc3\xa0 de l\'\xc3\xa8poca. El 26 de setembre de 1941 el ple de l\'Ajuntament de Barcelona va aprovar el Reglament de la Gu\xc3\xa0rdia Urbana. En l\'article primer s\'establia que "el Cos d\'Agents de l\'autoritat Municipal de Barcelona es denominar\xc3\xa0 "GU\xc3\x80RDIA URBANA". Al llarg de 1941 la Gu\xc3\xa0rdia Urbana fou reorganitzada profundament i distribu\xc3\xafda en seccions, entre les quals figurava la del gu\xc3\xa0rdia de barri en imitaci\xc3\xb3 a la figura del "bobby" londinenc._NEWLINE_Actualment la Gu\xc3\xa0rdia Urbana de Barcelona compta amb m\xc3\xa9s de 3.000 efectius.\n_START_SECTION_\nUnitat de Policia Administrativa i de Seguretat\n_START_PARAGRAPH_\nLa Unitat de Policia Administrativa i de Seguretat (UPAS) \xc3\xa9s una unitat de la divisi\xc3\xb3 de seguretat de la Gu\xc3\xa0rdia Urbana de Barcelona. Actua com a unitat antiavalots de la policia municipal barcelonina i va degudament uniformada. T\xc3\xa9 el seu origen en els Grupos Especiales, reciclats en escortes d\'alts c\xc3\xa0rrecs l\'any 1992, i posteriorment reedificats com a UPAS l\'any 1996.'